Jón Bjarnason sjávarútvegs - og landbúnaðarráðherra gaf nýlega út reglugerð sem heimilar einhliða veiðar íslenskra skipa á 130.000 tonnum af makríl á árinu 2010 . Benti hann á að Íslendingum var ekki boðið að sitja fund annarra strandríkja nú í nóvember á jafnréttisgrundvelli um stjórn makrílveiðanna og skiptingu þeirra . Nú hafa Evrópusambandið , Færeyjar og Noregur boðið Íslenskum stjórnvöldum til viðræðna um heildarstjórnun makrílveiða í Norðaustur Atlantshafi í mars næstkomandi og hefur ráðherra þekkst boðið . “ Það er stór áfangi fyrir okkur að vera boðin full aðild að viðræðunum um þessa mikilvægu fisktegund . Aðilar eru nú sammála um nauðsyn þess að strandríkin fjögur , sem öll eiga hagsmuna að gæta , komi á sameiginlegri stjórnun veiða úr þessum mikilvæga stofni til að tryggja sjálfbæra nýtingu , ” segir Jón í samtali við Skessuhorn . Á fundinum í mars verður meðal annars rætt um aflahámark , skiptingu afla milli landa , aðgang að lögsögu , vísindasamstarf og eftirlit með veiðum . Heildarafli Íslendinga á makríl á þessu ári var um 116 þúsund tonn og því er ljóst að hér eru miklir hagsmunir í húfi fyrir þjóðarbúið . Aflaverðmæti gæti orðið 10 - 15 milljarðar króna ef gott hlutfall fer til manneldis .